Dokter in boeie ná sy glo vir metro wegjaag | Maroela Media
Die dokter het glo teen 178km/h op die hoofweg gery. (Foto: EMPD)
'n Dokter in haar swart Mercedes wat glo Saterdagoggend vir die Ekurhuleni-metropolisie (EMPD) probeer wegjaag het, is in hegtenis geneem.
Kobeli Mokheseng, woordvoerder van die EMPD, sê die 32-jarige vrou is omstreeks 06:45 op die N12 naby die Reading-wisselaar aangekeer nadat sy kort tevore glo teen 178 km/h op die pad met 'n spoedbeperking van 120 km/h gejaag het.
Die EMPD se spoedwettoepassingseenheid het haar agternagesit en moes versterkings inroep nadat sy glo die bevel om stil te hou verontagsaam het.
Sy is net voor die Comaro-afrit eindelik voorgekeer.
"Die woedende vrou het haar Merc in die middel van die hoofweg gestop. Sy was reeds kwaad en het sonder toestemming van die beamptes met haar selfoon video's geneem en hul regte geskend.
"Die mediese dokter, wat aangevoer het sy is laat vir werk, is geboei en na die Alberton-polisiestasie geneem."
Die vrou staan tereg op 'n aanklag van roekelose en nalatige bestuur en sal na verwagting binnekort in die hof verskyn.
Mokheseng sê lede van die publiek mag foto's en video's van metrobeamptes in die uitvoering van hul pligte neem, maar dat sekere prosedures gevolg moet word.
Watter regte is geskend?
Waar kry mens 'n afskrif van die prosedure?
Staan vroeër op om betyds by die werk te wees. Laat vir werk is geen reg om die spoedgrens te oorskry.
Tel laat vir werk dan nog? Bestaan dit nog in dié land? My ervaring reeds 21 jaar gelede in die staatsdiens was dat 8uur net die oopmaaktyd is, maar om kwart oor 8 eers op te daag is heel aanvaarbaar. Totaal wegbly op 'n Vrydag of 'n Maandag, of sommer albei, was ook aanvaarbaar. Toe ek durf daaroor gekla het by die regstellende aksie aangestelde kantoorhoof, is ek uitgeskel en van rassisme beskuldig. Eks kort daarna weg uit die staatsdiens.